Loꞈ-eu nymˇgoˇ Awˆlai Sahˬ boꞈ taˬ duˬ\nJahˇ doˆ taˬ-euˬ jeˬ\nAˬkaˬ sahˬ boꞈ paˇ dmˬ (2013-2021)\nLaˬ k'aˬ tiˬ cehˇ ha geuꞈ ma.\nHeu naˇ Yeˬhawˇbaˬ-euˬ Saˇ kiˇ deuˬ neh g'awˬ mya jeˬ-euˬ dawˬ neh jahˇ doˆ taˬ-euˬ jeˬ-ahˇ poˆ tseˇ-eu keu ka pyeuꞈ meh.\nJahˇ doˆ taˬ-euˬ jeˬ daoˇloˆ mawꞈ naˇ, jw.org-ahˇ iˇ.\nShiꞈ siˬ ba la 28 nah, Jawˇ nah dzeuˇ smˬ nah\nHeu loꞈ-ehˇ g’eh-eu deuˬ pyeuꞈ dahˬ beh laˇ ngeh, uˬ duˬ baꞈ diˇ-awˇ haw-awˬ. Aˬ jeˬ miˇ neh ehˇ naˇ, naw maꞈ-ahˇ ka k’oꞈ le-eu aˇ yamˬ peh laˇ-euˬ meh.—Luˇ. 21:28.\nTeu ngeh zahˇ bi laˆ cawˆ dzeuˇ-euˬ deuˬ, Yeˬhawˇbaˬ-euˬ Saˇ kiˇ naˇ aˬ jeˬ miˇ neh maˬ bi laˆ cawˆ-eu nga lehˇ nui ma pehˇ-eu k’awꞈ pyeuꞈ nya meh. Aˬ yawꞈ maꞈ aˬ dui-ahˇ nui ma pehˇ dui dui-eu lehˇ yaw jeˬ ma jeˬ, iˇteuꞈnehꞈ paw neh mˇ doˆ laꞈ-eu meh. Tsawˇ jeuˬ tsawˇ ca deuˬ hawˇ-eu aˬ yawꞈ maꞈ-euˬ uˬ dzah g’aˬ pyeuꞈ-eu Saˬdaˬ aˬ dui-ahˇ bye dui dui-eu meh. Aˬ jeˬ miˇ neh ehˇ naˇ, aˬ dui-euˬ zahˇ tiˬ zahˇ tehꞈ-ehˇ dzeˇ luꞈ-eu miˇ neh meh. Aˬ yawꞈ maꞈ yawˬ zahˇ na luꞈ-ahˇ laˆ cawˆ jiˇ ma lehˇ noeˬ taˬ-euˬ loꞈ-ehˇ maˬ jahˇ nya-eu miˇ neh, aˬ dui jawˇ paw ciˬ pyawˇ leꞈ-eu meh. Teu ngeh tsawˇ jeuˬ tsawˇ ca deuˬ Maˬgawˇgaˆ-euˬ Gawˇgaˆ geuꞈ-awˇ, g’aˬ k’aˇ ahˇ-eu shaˇ doˆ-awˇ Yeˬhawˇbaˬ-euˬ tsawˇ haˬ deuˬ-ahˇ deuˆ laˇ-eu meh. (Yeˬ. 38:2, 14-16) Nymˬ-mˇ aˬ dui yawˬ jeˬ na luꞈ-ahˇ maˬ siˬ jiˇ nya-a. Aˬ dui teu ngeh aˬ jeˬ jeˇ pyeuꞈ laˇ maˬ siˬ lehˇ k’ahˬ lahˇ nya meh. Ehˇ k’awꞈ aˬ dui yaw duˬ baw-eu tiˬ jeˬ naˇ, huiˬ dui dui-eu shaˬ zahˬ-ahˇ guˆ-eu maˬ loˬ-a. Yeˬhawˇbaˬ aˬ dui-ahˇ bi buˬ bi law iˇ-eu gaˇ ma shaˇ dahˇ nehˬ meh.—Ceuˬ. 34:19. w19.10 16-17 ¶10-11\nYawˬ nah na luꞈ Jaˇliꞈ-ahˇ pyehˆ tseˇ-eu—2021\nShiꞈ siˬ ba la 29 nah, Jawˇ nah dzeuˇ oeˬ nah\nNga maꞈ jah-eu Miˬyehˇ pyeuꞈ-eu, nga maꞈ-euˬSahˬpaˬ Miˬyehˇ-oˇ, k’aˆ jeˬ-ehˇ g’eh-eu g’awˬ mya jeˬ, nga maꞈ g’aˇ duˬ nawˇ mˇ-euˬ meh.—Ceuˬ. 40:5.\nAˬ dui guiˬ lahˬ huiˬ miˇ-a lehˇ tehꞈ-ehˇ maˬ noeˬ ni, ngehˬ-awˇ mˇ-eu jeˬ neh Yeˬhawˇbaˬ-ahˇ guiˬ lahˬ huiˬ-eu lehˇ ya mˇ doˆ laꞈ-eu meh. Teu naˇ aˬ dui-ahˇ nymˬ-mˇ iˬ nah-euˬ tsawˇ haˬ deuˬ nehˬ-ehˇ bi beu gaˇ-eu meh. Aˬ dui Miˬyehˇ neh aˬ yawꞈ maꞈ-euˬ g’aˇ duˬ mˇ-euˬ jeˬ-ahˇ guiˬ lahˬ huiˬ-eu maˬ siˬ nya-eu miˇ tsaˬ-ahˇ jawˇ luꞈ-eu ma. Aˬ dui “aˇ saˬ saˬ-eu aˇ nah aˇ yamˬ”-ahˇ jawˇ luꞈ-eu lehˇ maˇ jawˆ ni siˬ laˇ-eu tiˬ jeˬ naˇ, tsawˇ haˬ deuˬ guiˬ lahˬ-ahˇ maˬ siˬ nya-eu heu meh. (2 Tiˆ. 3:1, 2) Aˬ dui teu loꞈ-ehˇ maˬ g’eh ni dehꞈ luꞈ-uˇAˬ da aˬ ma deuˬ, zaˬ deuˬ-ahˇ maˬ ceh dzaˬ ni yaw g’oeˇ g’oeˇ lehˇ bi jawˇ mawꞈ-eu meh. Yeˬhawˇbaˬ jiˇ ni aˬ yawꞈ-euˬ zaˬ deuˬ-ahˇ tiˬ g’aˬ tiˇ g’aˬ mehˬ bawˬ gm-eu laꞈ k’oeˇ, g’oeˇ law gaˬ law-ehˇ bi dehꞈ mawꞈ-eu meh. Aˬ dui tiˬ g’aˬ tiˇ g’aˬ g’oeˇ-eu gaˬ-eu jeˬ heu naˇ, Ka li zaˬ maˇ diˇ deuˬ pyeuꞈ-eu lehˇ bi siˬ-eu meh. (Yoˇ. 13:35) Aˬ dui Ja ceuˬ sahˬ boꞈ boꞈ-euˬ tiˬ g’aˬ neh “Miˬyehˇ-euˬ tsawˇ haˬ deuˬ nui ma taꞈ-awˇ dehꞈ-eu jeˬ, aˇ naˆ ni zahˬ leˇ paˬ-ehˇ g’eh-awˇ, aˇ naˆ ni laˬ k’aˬ cehˇ paˬ-ehˇ g’eh-eu nga” lehˇ ehˇ-euˬ dawˬ-ahˇ nui ma tsaˬ-eu ma. (Ceuˬ. 133:1) Aˬ dui mehˇ nmˇ deuˬ-ahˇ gaˬ naˇ, Yeˬhawˇbaˬ-ahˇ gaˬ-eu jeˬ pyeuꞈ meh. (1 Yoˇ. 4:20) “Nui nahˬ nui yu ahˇ-eu laꞈ k’oeˇ tiˬ g’aˬ tiˇ g’aˬ g’awˬ shaˬ gaˬ”-eu nymˇ jiˇ laꞈ k’oeˇ ya jawˇ-eu heu aˇ naˆ ni muiˬ-eu nga!—Peˇ. 4:32. w20.02 9 ¶6-7\nShiꞈ siˬ ba la 30 nah, Jawˇ nah dzeuˇ ngaˬ nah\nHaˬnahˬ-ahˇ Yeˬhawˇbaˬ aˬ diˇ aˬ maˇ guiˬ lahˬ biꞈ nehˬ.—1 Saˬ. 2:21.\nHaˬnahˬ-ahˇ shaˬ zahˬ bi mˇ-eu gaˇ kawˆ tiˬ poˆ tehꞈ-ehˇ taˆ lehˇ maˬ byoˆ-iˇ jiˇ-aˬ. Aˬ yawꞈ Peˬniˇnaˬ nehˬ-ehˇ aˬ yawꞈ tiˬ nymˇ dahˬ-ahˇ ya jawˇ daˆ leꞈ-eu meh. Jaˇliꞈ-ahˇ Peˬniˇnaˬ paˇ-iˇ-euˬ gaˇ kawˆ maˬ ehˇ taˬ-aˬ. Teu miˇ neh, Haˬnahˬ Peˬniˇnaˬ-euˬ dawˬ doeˇ daˬ daˬ-ehˇ jawˇ daˆ leꞈ-euˬ gaˇ duˇ-eu meh. Ehˇ k’awꞈ, Haˬnahˬ aˬ yawꞈ-euˬ shaˬ zahˬ Yeˬhawˇbaˬ-ahˇ a nehˬ-awˇ, aˬ yawꞈ-euˬ shaˇ dawˬ-ahˇ jiˇ naˇ haˬ nehˬ laꞈ meh lehˇ jah ziꞈ laˇ ngeh nah neh taꞈ naˇ, shaˬ zahˬ maˬ paˇ mˇ ni nui ma saˇ laˇ-euˬ meh. Aˬ yawꞈ Yeˬhawˇbaˬ neh nui ma bi laˆ saˇ-euˬ meh. Aˇ nah naˇ, Yeˬhawˇbaˬ aˬ yawꞈ-ahˇ zaˬ g’awˬ mya g’aˬ bi baw-awˇ, aˬ yawꞈ-euˬ guiˬ lahˬ shaˇ dawˬ-ahˇ dawˬ k’oꞈ biꞈ nehˬ-euˬ meh. (1 Saˬ. 1:2, 6, 7, 17-20) Aˬ dui-ahˇ shaˬ zahˬ bi mˇ-eu gaˇ kawˆ maˬ byoˆ-iˇ jiˇ k’awꞈ, aˬ dui nui saˇ za nya meh. Aˬ dui guiˬ lahˬ yaw k’aˆ-ehˇ shaˇ-awˇ, mehˬ bawˬ-ahˇ maˬ tsehˆ leˇ ni iˇ k’awꞈ, gaˇ kawˆ tiˬ jeˬ na jaˆ luꞈ-eu siˬ k’awꞈ pyeuꞈ nya meh. Ehˇ k’awꞈ Haˬnahˬ-euˬ gaˇ kawˆ-ahˇ haw ngeh, Yeˬhawˇbaˬ aˬ dui-ahˇ nui ma laˆ saˇ nehˬ gaˇ laˆ tsoeˬ laˇ nya-eu jeˬ tiˬ jeˬ-iˬ maˬ jaˆ nga lehˇ ya siˬ-euˬ ma. Yeˬhawˇbaˬ aˬ dui-ahˇ tiˬ jawˇ-iˬ maˬ ngehˇ-eu uˬ taꞈ, aˬ dui aˬ yawꞈ-ahˇ saˇ jaˇ ziꞈ naˇ, aˬ yawꞈ aˬ dui-ahˇ aˇ saˬ saˬ leˇ ngeh guiˬ lahˬ biꞈ-eu meh.—Heˬ. 11:6. w20.02 22 ¶9-10\nZmˬ nya-eu aˇ tiˆ\nYawˬ ha-euˬ gaˇ kawˆ-ahˇ haw lahˇ nehˬ-eu jeˬ\nIˇ-meˬ-oˬ paw neh biˇ nehˬ-eu